**Optagelse på Akademiet for Talentfulde Unge**

- en guide for talentkoordinatorer, studievejledere og faglærere

På de følgende sider har vi beskrevet de enkelte skridt i processen og givet selve identifikationen af potentielle deltagere et par ord ekstra med på vejen. I skal blandt andet være opmærksomme på,

* at ATU | Midts ansøgningsfrist er den 15. februar, I kan selv fastsætte jeres egne interne frist for at aflevere ansøgningen
* at I oplever, at interesserede elever har sat sig ind i både forløbets omfang og indhold og er oprigtigt interesserede i begge
* at I er bevidste om og åbne over for, at talentbegrebet ikke er en afgrænset størrelse, og at talentelever er lige så forskellige som alle andre elever
* at ansøgerne både skal skrive en motiveret ansøgning sammen med en kort tekst med overskriften: ”Mit syn på videnskab”, hvor de med egne ord giver et eksempel på, hvordan de ræsonnerer

Hensigten med ovenstående er at forventningsafstemme forløbet og engagementet med eleverne, og at de allerede i ansøgningsprocessen påbegynder den læring, som de vil møde hos ATU | Midt. Samtidig har vi også erfaret, at det giver både jer og os et bedre grundlag at optage på.

I må som altid meget gerne kontakte os, hvis I har spørgsmål eller kommentarer.  
  
Bedste hilsner  
  
Nis Peter Ahlmann og Anne Harrits

**Forløbet på Akademiet for Talentfulde Unge | Midt**

I de fleste gymnasieklasser sidder der mindst et par elever, som tørster efter mere lærdom, flere kundskaber og større udfordringer. Unge mennesker, som vil et spadestik dybere og et luftlag højere, og som trives godt i at kunne få mulighed for at fordybe sig.

I talentrapporten fra undervisningsministeriet (2011) formodes det, at 10-15 procent af en årgang har en sådan læringslyst og et sådant potentiale, der gør, at de under de rette rammer vil kunne blive de allerbedste inden for deres felt.

De rette rammer handler både om udfordringer på rette niveau og et fagligt fællesskab, der på samme tid skærper opmærksomheden og understøtter engagementet. Akademiet for Talentfulde Unge | Midt tilbyder sådanne rammer til de dygtigste gymnasie- og Hf-elever i Region Midtjylland, og empirien taler sit tydelige sprog i forhold til, at muligheden for at begå sig i et fagligt miljø af ligesindede unge, ofte vil medføre højere trivsel og en øget motivation for eleverne.

Det faglige fokus på ATU | Midt retter sig mod akademiske analyse og videnskabelse, men afgrænser sig ikke til de akademiske videnskabelige uddannelser. Undervisningen tilrettelægges i samarbejde med Aarhus Universitet, VIA University College, Danmarks Medie- og Journalisthøjskole og en lang række videnbaserede virksomheder. Der er tale om et bredt fagligt fokus, hvor deltagerne gennem deres forløb får indsigt i de klassiske akademiske discipliner og i forskelle på de akademiske forskningstraditioner. Det er det, vi kalder akademisk dannelse. ATU-programmet ruster eleverne bedre til at vælge et fremtidigt studium igennem en indsigt i de forskellige traditioners indbyrdes forhold. Den del kunne man også kalde en studieforberedende almendannelse.

Undervisningen på ATU | Midt ligger ikke i direkte forlængelse af faginddelingen på gymnasieskolerne. Dertil er tiden med de unge for kort og baggrunden for uhomogen, hvis der skal være den nødvendige intensitet og progression. Forløbet er baseret på autentisk videregående undervisning tilrettelagt med henblik på målgruppen. Der er tale om en art mesterlære, hvor de prøver kræfter med de udfordringer, som de vil møde senere på en sådan måde, at det giver perspektiv og dybde til deres nuværende skoleaktiviteter, og på forskellig vis vil I opleve at erfaringerne fra undervisningen kan hjembringes til fordel for både eleverne og deres skolekammerater.

En væsentlig faktor ved forløbet er, at de unge er sammen på tværs af gymnasieformer og geografi.

**Forløbets indhold**

Forløbet er fordelt over 2 semestre med følgende tematiske overskrifter:  
  
*Talent, samarbejde og formidling*

- hvor vi introducerer til forskningstraditionernes forskellige epistemologiske og metodiske tilgange til videnskabelse og giver eleverne indsigt i, hvordan man arbejder målrettet med sit talent.

*Akademiske forskningsområder og tværfaglighed*

- hvor vi går i dybden med en vifte af konkrete casestudier og ser den akademiske analyse udfolde sig. Undervisningen er på bachelorniveau, men særligt tilrettelagt til målgruppen.

Forløbet afsluttes med en tværfaglig afslutningskonference i samarbejde med alle fakulteterne på AU.

**Identifikation af et talent og udvælgelse af deltagere til forløbet hos ATU | Midt.**

Undervisningsministeriet definerer talent med følgende tre parametre. Et talent:

• har særlige forudsætninger inden for et eller flere områder

• har lysten og viljen til at yde en særlig indsats

• har mulighed for at blive en af de bedste, hvis potentialet stimuleres.  
  
I en analyse blandt ATU-alumner fremgik det, at alumnerne selv forstår ’talent’ ud fra begreber om tværfaglig nysgerrighed, ambitioner og gode resultater.

Det er en god begyndelse. Der findes ikke i sig selv direkte tegn på talent, men der er indikationer på talent og på potentiale. Der findes to traditioner inden for talentudviklingslitteraturen, hvor den ene definerer talent ex ante og den anden først gør det post festum. Vi knytter an til begge, ikke mindst fordi fokus jf talentrapporten er skiftet fra identifikation af begavede elever til talentudviklende pædagogiske aktiviteter.

Det dobbelte blik har flere årsager. En undersøgelse gennemført af vores kolleger hos ATU | Syd viser, at eleverne er meget delte omkring begrebet talent. Der er både overvejelser om at (turde eller ville) skille sig ud fra mængden og samtidig en usikkerhed på, om man nu også kan leve op til de forventninger, som mærkatet talent medfølger. I forskningen er der ligeledes delte meninger om effekten af et mærkat som talent. Hos nogle er det en god anerkendelse, som styrker motivationen, hos andre kan det fungere som en sovepude.

Vores anbefaling er, at de, der foretager indstillinger på jeres gymnasium, spørger til interessen for undervisningsindholdet, vurderer viljen til at gennemføre forløbet med aktiv deltagelse og selekterer på hidtidige præstationer eller begrundede forventninger om kommende.

Vi har på landsplan opstillet følgende kriterier for optagelse på ATU:

* Akademisk talent udmøntet som bred faglig dygtighed
* Generel motivation og nysgerrighed
* Evne til at arbejde kreativt og kritisk og skabe selvstændige holdninger
* Åbenhed og behov for udfordringer inden for flere fagområder

Samtidig skal ATU-kandidaten være:

* Villig til at deltage i akademiets aktiviteter uden for og enkelte gange i skoletiden
* Indstillet på at betale en afgift, der dækker nogle af udgifterne til forplejning i løbet af forløbet (al undervisning er gratis)
* Klar over, at man som deltager optager pladsen for en anden, og at det forpligter

**Kendetegn på et potentielt talent**

Ved siden af eleverne interesse for indholdet af forløbet på Akademiet for Talentfulde Unge kan man med fordel også iagttage en række kendetegn, som indikerer et potentiale for at få meget ud af forløbet på ATU | Midt.  
  
Vores egne deltagere beskriver deres fællesnævner som:

* Bred viden og tværfaglig viden
* Nysgerrighed
* Glæden ved ny viden og fordybelse
* At kunne se problemstillinger fra forskellige vinkler og afprøve forskellige løsningsforslag

På ATU | Midt har vi noteret, at de ofte

* husker godt, lærer hurtigt og har stort vokabular
* har stor kapacitet og højt aktivitetsniveau
* tænker og ræsonnerer abstrakt

Talenter er lige så forskellige som alle andre unge, og nogle gange viser deres forskellighed sig også særligt, fordi de har haft svært ved at finde sig til rette i en skole, som ikke har udfordret dem tilstrækkeligt. Nogle af dem vil derfor også vise tegn på rastløshed og indadvendthed, ligesom de kan have motivationsudfordringer og være forstyrrende i undervisningen. Disse kendetegn er naturligvis ikke identiske med et talent, men heller ikke det modsatte. Det er det sidste, der er vigtigt.

**Optagelsesforløb**

Det vil ofte være flere, der har interesse for forløbet, end I som skole kan prioritere at sende videre til optagelse. Den potentielle gruppe af elever udgør 10-15 % af årgangen.

For at I kan sende de rigtige elever videre til optagelse, er det derfor vigtigt, at I sikrer en god forventningsafstemning med jeres elever, og at eleverne udviser en genuin interesse i forløbet forud for optagelse. Det er derfor også relevant at orientere om ATU som en mulighed tidligt og flere gange i det første halvår på elevernes 1. år ved jer.

Vi anbefaler også, at I udover en generel information til alle elever om tilbuddet, finder konkrete anledninger i introduktionsforløbet til at bringe ATU-programmet på banen som en mulighed for dem, der søger ekstra udfordringer og overvejer en lang eller mellemlang videregående uddannelse. Det kan også være, de har gode meritter fra grundskolen. Her kan ATU spille en afgørende rolle i forsøget på at holde dampen oppe hos denne gruppe, også selvom deres studieplaner er uklare.

Samtalerne kan med fordel tage afsæt i indholdet på ATU sammen med nysgerrigheden og ambitionerne, og i mindre grad, om eleven selv iagttager sig som et talent. Der er stor forskel på, hvordan I på de forskellige skoler har tilrettelagt informations- og rekrutteringsprocessen.

Efter grundforløbet og evalueringssamtalen kan det være en idé at samle alle interesserede elever og give en samlet præsentation af ATU | Midt (find informationsfilm og -præsentationer på hjemmesiden) og informere om optagelsesprocessen. Vi anbefaler, at I har nuværende ATU-elever til at medvirke ved informationsmødet. De er ofte dem, der bedst kan formidle indholdet.  
  
Herefter er de potentielle elever klædt på til at kunne skrive en motiveret ansøgning og et kort essay under overskriften ”Mit syn på videnskab.” Opgavebeskrivelsen er som følger:

*Skriv 200 ord med overskriften "Mit syn på videnskab". Du skal med dine egne ord beskrive, hvad der kendetegner forskellige former for videnskab og herunder begrunde, hvorfor du finder videnskab og akademisk analyse interessant.*

Hensigten med dette skriv er både at sætte dem i gang med nogle af de overvejelser, som de vil møde på ATU | Midt, og at give os og jer bedre muligheder for at forstå deres ræsonnementsform. Erfaringen har også vist, at netop essayet om videnskab tjener som et godt redskab i vurderingen af jeres elever som kommende ATU’ere.

Der er ansøgningsfrist 15. februar kl. 12.00. Her skal alle ansøgere være indstillet fra gymnasieskolerne via vores online tilmeldingssystem. Forinden da skal der således have været en proces, hvor I på skolerne vurderer de potentielle deltagere og hjælper dem med deres ansøgninger, og I kan derfor med fordel sætte jeres egen interne ansøgningsfrist nogle dage før den 15. februar.